Ozzy Osbourne

Ozzy Osbourne (sünninimega John Michael Osbourne; 3. detsember 1948 Aston, Birmingham – 22. juuli 2025) oli briti laulja ja laulukirjutaja, kes sai kuulsaks ühe "heavy-metal"i looja, ansambli Black Sabbath solistina. Tema hüüdnimi oli "Prince of Darkness" ('pimeduse prints').
Noorpõlv.
Osbourne'i ema oli Lilian ja isa John Thomas, tal oli kolm vanemat õde ja kaks nooremat venda ning pere elas väikeses kahe magamistoaga majas. Osbourne sai lapsena hüüdnime "Ozzy". Ozzyl oli koolis õppimisega tõsiseid probleeme, sest ta põdes düsleksiat. Lisaks kannatas ta koolikiusajate pärast, mõeldes ka enesetappu sooritada. Kuuldes 14-aastaselt 1963. aastal ansambli The Beatles esimest hittsinglit "She Loves You", sai temast ansambli fänn ja küpses otsus muusikuks saada. Osbourne lahkus koolist 15-aastaselt ja töötas juhutöödel (ehitusplatsi tööline, tööriistameistri praktikant, tapamaja töötaja jne). 17-aastaselt mõisteti ta süüdi rõivakauplusest varastamises ning kuna ta ei suutnud trahvi maksta, kandis ta kuus nädalat karistust Winson Greeni vanglas.
Muusikakarjäär.
1967. aasta lõpus moodustas Geezer Butler oma esimese bändi Rare Breed ja värbas Osbourne'i sinna lauljaks. Ansambel andis kaks kontserti ja läks laiali. Osbourne ja Butler taasühinesid aga uues ansamblis Polka Tulk Blues, kuhu kuulusid ka kitarrist Tony Iommi ja trummar Bill Ward, kelle bänd Mythology oli enne seda tegevuse lõpetanud. Uuele bändile pandi nimeks Earth, mis viljeles psühhedeelse roki sugemetega muusikat. 1960. aastate lõpus huvitusid Ozzy ja teised bändi liikmed üha enam süngetest, hirmutavatest teemadest. Nende otsust mängida heavy-bluesi stiilis muusikat, mis oli täis süngeid helisid ja lüürikat, inspireeris see, kuidas publik nautis kontserdi ajal omaenda hirmu. Mõjutatuna õudusfilmist "Black Sabbath" panid nad ka bändile sama nime. 
Ozzy ja Black Sabbathi kuulsus tuli aga 1970. aastal, kui ansambel andis veebruaris välja oma esimese plaadi "Black Sabbath", mille tuntumad lood on nimilugu ja "The Wizard". Sama aasta septembris ilmus teine album "Paranoid", millel olid hittlood "Iron Man", "Paranoid" ja "War Pigs". Tony Iommi kitarririffid, Geezer Butleri laulusõnad, Bill Wardi sünge tempoga trummimäng ja Osbourne'i kõhedusttekitav vokaal olid tähelepanuväärsed ning saavutasid ka märkimisväärset raadioeetri aega. Osbourne on meenutanud, et "neil päevil ei olnud bänd naiste seas kuigi populaarne." Sel ajal tutvus Osbourne Sharon Ardeniga, kuna Black Sabbath palkas tema isa Don Ardeni (sünd. Harry Levy) oma mänedžeriks ning Sharon töötas administraatorina. Osbourne on tunnistanud, et oli meeldiv, kui ta sai Sharoni regulaarselt näha, ehkki nende suhe oli sel ajal rangelt tööalane.
"Heavy-metal"'i muusika arengut mõjutasid ka järgnenud albumid "Master of Reality" (1971) ja "Sabbath Bloody Sabbath" (1973). Ansambli viie esimese albumi (ka 1972. aastal ilmunud "Black Sabbath Vol. 4") läbimüük oli Ameerika Ühendriikides (igaühel) üle miljoni eksemplari.
1977. aasta lõpus ja 1978. aasta alguses lahkus Osbourne bändist mõneks kuuks, et realiseerida oma sooloprojekti nimega Blizzard of Ozz, kuid pöördus ansambliliikmete kutsel siiski Black Sabbathisse tagasi. Kuid bändiliikmete vahel tekkisid pinged ja konfliktid, eriti keeruliseks muutus Osbourne'i ning Iommi suhe, mistõttu ta visati 1979. aastal Black Sabbathist välja. Põhjuseks toodi, et ta on ebausaldusväärne ja ta kuritarvitab teiste liikmetega võrreldes alkoholi ja narkootikume. Osbourne väitis, et tema alkoholi, tubaka ja narkootikumide manustamine tol ajal ei olnud suurem ega väiksem kui teistel liikmetel.
Sel ajal lahutas ta ka oma esimese abielu Thelma Rileyga, kellega oli abiellunud 1971. aastal. Ozzy langes sügavasse depressiooni ning istus nädalaid üksinda oma hotellitoas. Sealt avastas ta Sharon Osbourne, kellest sai peagi Ozzy abikaasa. Nad abiellusid 1982. aastal. Ozzy jätkas muusikaga tegelemist Sharoni toel ning pani kokku oma bändi (The Ozzy Osbourne Band), mis andis 1980. aastal välja esimese albumi "Blizzard of Ozz". Seda saatis küllaltki suur edu (plaatinaalbumi staatus) ning Ozzy tõusis taas muusikamaailma esiotsa. Kuid 1982. aastal hukkus tema bändikaaslane ja hea sõber Randy Rhoads ning Ozzy langes taas depressiooni. Siiski suutis ta muusikaloomet jätkata, ehkki kaldus taas kohati liialt alkoholi manustama. Oma järgnevad albumid salvestas ta erinevate muusikutega, kelle hulka kuulus ka mõneks ajaks Black Sabbathist lahkunud Geezer Butler. 
1990. aastad oli Ozzyle edukad. 1995. aastal andis Osbourne välja oma loomingu kogumiku albumil "Ozzmosis" ja korraldas tuuri, nimetades oma kontserte "Retirement Sucks Tour". USA albumite ja EP-de edetabelis Billboard 200 jõudis album 4. kohale. USA plaaditööstust esindav organisatsioon RIAA sertifitseeris albumi kuld- ja plaatinaalbumiks 1995. aastal ning kahekordesks plaatinaalbumiks 1999. aasta aprillis.
1996. aastal asutas ta koos abikaasa Sharoniga Ozzfesti, millest on saanud üks populaarsemaid "heavy-metal"'i festivale. Samas jätkas Ozzy ka sooloesinemisi. 2002. aasta juunis kutsuti Osbourne kuninganna Elizabeth II juubelipidustustele, kus ta esitas (koos Tony Iommiga) Black Sabbathi laulu "Paranoid" kontserdil Buckinghami palees.
8. detsembril 2003 viidi Osbourne erakorralisele operatsioonile Wexham Parki haiglasse, kuna tal juhtus õnnetus oma maastikusõidukiga Buckinghamshire'is asuvas mõisas. Osbourne murdis koljuluu, kaheksa ribi ja vigastas selgroogu. Sharon paljastas hiljem, et Osbourne oli pärast õnnetust hingamise lõpetanud ja elustanud oli Osbourne'i toonane isiklik ihukaitsja Sam Ruston. Haiglas olles jõudis Osbourne esimest korda Suurbritannia muusikaedetabeli esinumbriks, kui ta laulis seal duetti koos oma tütre Kellyga Black Sabbathi ballaadile "Changes". Seda tehes püstitas ta muusikuna omalaadse rekordi: Ühendkuningriigi edetabelisse jõudis ta esimest korda Black Sabbathi "Paranoidiga" augustis 1970 (koht nr 4), kuid esikohale alles detsembris 2003 ehk 33 aastat hiljem.
2005. aasta märtsis andis Osbourne välja kogumikalbumi "Prince of Darkness". Esimene ja teine plaat olid kogumikud live-esinemistest, demodest ja singlitest. Kolmas plaat sisaldas duette ja haruldasi lugusid koos teiste artistidega. Neljas plaadil oli täiesti uus materjal, kus Osbourne kaverdab oma lemmiklaule, mis olid esitatud tema suurimate mõjutajate ja lemmikbändide poolt (The Beatles, John Lennon, David Bowie ja teised).
2007. aastal käis ta ka Eestis, kus andis 4. juunil 2007 kontserdi Saku Suurhallis. Viimane plaat, "Scream", ilmus Ozzyl 2010. aastal.
Black Sabbathi taasühinemised.
Pärast kahte lühikest koos musitseerimist Live Aidi raames 1985. aastal ja Ozzy Osbourne'i kontserdil Californias 15. novembril 1992 esinesid Osbourne, Iommi ja Butler ametlikult Black Sabbathina jälle koos 1997. aastal Ozzfesti kontsertidel. Ward puudus terviseprobleemide tõttu. 1997. aasta detsembris tulid kõik neli ansambli liiget albumi "Reunion" salvestamiseks kokku ning Osbourne käis bändiga tuuril aastatel 1997–1999 albumi kontserttuuri raames. Album osutus edukaks pärast ilmumist 1998. aasta oktoobris.
Black Sabbathi algne koosseis, kuhu kuulusid Ozzy, Tony Iommi, Geezer Butler ja Bill Ward (keda asendas vajadusel Brad Wilk), taasühines 2011. aasta novembris maailmaturnee ja uue albumi väljaandmiseks. Nad andsid oma esimese taasühinemiskontserdi 2012. aasta mais oma kodulinnas Birminghamis. Album "13" ilmus 11. juunil 2013 ja jõudis nii Suurbritannia albumite edetabeli kui ka USA Billboard 200 tippu.
2016. aasta jaanuaris alustas Black Sabbath hüvastijätuturneed "The End", mis väidetavalt sümboliseeris Black Sabbathi viimaseid esinemisi (Eestile lähim kontsert toimus Riias). "The End" tuuri viimased kontserdid toimusid Genting Arenal nende kodulinnas Birminghamis 2. ja 4. veebruaril 2017.
Osbourne andis oma viimase kontserdi "Tagasi algusesse" koos Black Sabbathi algkoosseisuga 5. juulil 2025 Birminghamis Villa Parkis. Kontserti jälgis üle 40 000 pealtvaataja ja otseülekande vaatajaskond oli 5,8 miljonit. Parkinsoni tõve tõttu seismisvõimetuks muutunud Osbourne esines mustal troonil istudes.
Isiklikku.
Kuigi Osbourne'i oli pikka aega süüdistatud satanistiks olemises, teatas New York Times 1992. aastal, et ta on aktiivne Inglismaa Kiriku liige ja palvetab enne igai kontserti.
Ozzy oli abielus oma mänedžeri Sharoniga ning neil on kolm last: tütred Aimee Osbourne (sündinud 1983) ja Kelly Osbourne (sündinud 1984) ning poeg Jack (sündinud 1985). Esimesest abielust on Ozzyl kolm last, tütar Jessica Starshine Osbourne Hobbs (sündinud 1972) ja poeg Louis John Osbourne (sündinud 1975), lisaks adopteeritud poeg Elliot Osbourne, kes on sündinud Thelma Riley varasemat suhtest.
Osbourne saavutas suure kuulsuse omaenda tõsielu telesarjaga "The Osbournes", mis kajastas Osbourne'i ja tema perekonna kodust elu (naine Sharon, lapsed Jack ja Kelly, ka poeg Louis, kuid vanim tütar Aimee ei osalenud). Saatest sai üks MTV suurimaid hitte. Selle esilinastus toimus 5. märtsil 2002 ja viimane osa oli eetris 21. märtsil 2005.
Osbourne'il diagnoositi Parkinsoni tõbi 2019. aasta veebruaris. Ta avalikustas selle jaanuaris 2020, kui oli haiguse tõttu kaotanud osaliselt kõndimisvõime. 2020. aastal paljastas Osbourne ka, et tal on suitsetamisest tingitud haigus, kopsuemfüseem.
Ozzy Osbourne suri 22. juulil 2025.